Az állampolgári jogok országgyűlési biztosa általános helyettesének
Jelentése
az OBH 3179/2005. sz. ügyben

Előadó: dr. Győrffy Zsuzsanna

Az eljárás megindítása
A panaszos beadványában előadta, hogy a Tolna Megyei Önkormányzat Hétszínvilág Otthonának (a továbbiakban: otthon) lakója.  A beadvány szerint a panaszos gondnokság alatt nem áll, ennek ellenére keresetével nem rendelkezhet szabadon, mert annak csak a felét – azt is részletekben – kapja kézhez, a fennmaradó összeget az otthon kezeli.
A beadvánnyal kapcsolatban felmerült a tulajdonhoz való jog sérelmének gyanúja, ezért az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. § (1) bekezdésében kapott felhatalmazás alapján vizsgálatot indítottam.
A beadványban foglaltakról az otthon igazgató főorvosától tájékoztatást kértem.

Az érintett alkotmányos jog
A Magyar Köztársaság Alkotmánya
13. § (1) A Magyar Köztársaság biztosítja a tulajdonhoz való jogot. 

A tényállás és a vizsgálat megállapításai 
Az igazgató főorvos a panaszos beadványában foglaltakat kivizsgálta. A vizsgálat a beadvány valóságtartalmát igazolta, vagyis a panaszos valóban nem áll gondnokság alatt, keresetével nem rendelkezhet szabadon. Korábban a panaszos fizetését bankszámlájára kapta, azzal szabadon rendelkezett. A panaszos azonban képtelen volt fizetését beosztani, bankszámláját – az ő beleegyezésével – megszüntették. A bankszámla megszüntetését követően a panaszos fizetése 50%-át kézhez kapta, 50%-át az otthon egy elkülönített számlán gyűjtötte számára. A panaszost egyedileg, egyéni foglalkozás keretében tanítják a pénz beosztására, önálló gazdálkodásra. 
Megállapítottam, hogy az intézmény – előzőekben ismertetett – eljárása a tulajdonhoz való alkotmányos joggal összefüggő visszásságoz okozott.  
Az otthon igazgatója a vizsgálat lezárása után munkatársait utasította a jogszabálysértő gyakorlat megszüntetésére. A panaszos 2005. június 1-jétől havi fizetését, a bérfizetés napján egy összegben felveszi.
Tekintettel arra, hogy a feltárt visszásságot az igazgató főorvos saját hatáskörében orvosolta, országgyűlési biztosi intézkedést nem teszek. 
A Tolna Megyei Önkormányzat Hétszínvilág Otthona igazgató főorvosának azonban javaslom, hogy ha a jövőben intézményük valamelyik lakója segítséggel sem képes a jövedelmét beosztani a gondnokság alá helyezés szükségességét jelezzék az illetékes gyámhivatalnak.

Budapest, 2005. június 22. 

Takács Albert sk.